title: 2012/19/ES: Padomes Lēmums ( 2011. gada 16. decembris ) par to, lai Eiropas Savienības vārdā apstiprinātu Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomiskajā zonā

text:
               10.1.2012

               LV

               Eiropas Savienības Oficiālais Vēstnesis

               L 6/8

         PADOMES LĒMUMS
   (2011. gada 16. decembris)
   par to, lai Eiropas Savienības vārdā apstiprinātu Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomiskajā zonā
   (2012/19/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 43. panta 3. punktu saistībā ar tā 218. panta 6. punkta b) apakšpunktu,
   ņemot vērā Eiropas Komisijas priekšlikumu,
   pēc konsultēšanās ar Eiropas Parlamentu,
   tā kā:

               (1)

               Nodrošinot atbilstību piemērojamiem juridiski saistošiem Savienības tiesību aktiem par zvejas resursu saglabāšanu un pārvaldību, zvejas kuģi, kas kuģo ar Venecuēlas Bolivāra Republikas (turpmāk “Venecuēla”) karogu, jau vairākas desmitgades darbojas ES ūdeņos Francijas Gviānas piekrastes ekskluzīvajā ekonomiskajā zonā.

               (2)

               Francijas Gviānas apstrādes rūpniecība ir atkarīga no šo zvejas kuģu izkrāvumiem, un tāpēc būtu jānodrošina darbošanās nepārtrauktība.

               (3)

               Lai nodrošinātu šādu nepārtrauktību, Savienībai ir jānāk klajā ar deklarāciju, kas adresēta Venecuēlai, kurā tā apstiprina savu gatavību izdot zvejas atļaujas ierobežotam skaitam zvejas kuģu, kas kuģo ar Venecuēlas karogu, ar nosacījumu, ka tie atbilst piemērojamajiem juridiski saistošajiem Savienības tiesību aktiem,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības vārdā apstiprina Venecuēlas Bolivāra Republikai adresēto Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomiskajā zonā (turpmāk “deklarācija”).
   Deklarācijas teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots izraudzīties personu vai personas, kas ir tiesīgas paziņot šo deklarāciju Venecuēlas Bolivāra Republikai.
   3. pants
   Šis lēmums stājas spēkā tā pieņemšanas dienā.

      Briselē, 2011. gada 16. decembrī

            Padomes vārdā –

            priekšsēdētājs

         M. SAWICKI

      Venecuēlas Bolivāra Republikai adresēta deklarācija par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomiskajā zonā

                  1.

                  Eiropas Savienība izdod zvejas atļaujas ierobežotam skaitam zvejas kuģu, kas kuģo ar Venecuēlas Bolivāra Republikas karogu, atļaujot zvejot Francijas Gviānas piekrastes ekskluzīvās ekonomiskās zonas daļā, kas atrodas vairāk nekā 12 jūras jūdzes no bāzes līnijām, saskaņā ar šajā deklarācijā izklāstītajiem nosacījumiem.

                  2.

                  Saskaņā ar 22. pantu Padomes Regulā (EK) Nr. 1006/2008 (2008. gada 29. septembris) par atļaujām, kuras Kopienas zvejas kuģiem izdod zvejas darbību veikšanai ārpus Kopienas ūdeņiem, un par trešo valstu kuģu piekļuvi Kopienas ūdeņiem (1) – atļauju saņēmušie zvejas kuģi, kas kuģo ar Venecuēlas Bolivāra Republikas karogu, zvejojot 1. punktā norādītajā zonā, ievēro Eiropas Savienības kopējās zivsaimniecības politikas noteikumus par saglabāšanas un kontroles pasākumiem un citus Eiropas Savienības noteikumus, ar ko reglamentē zvejošanu minētajā zonā.

                  3.

                  Atļauju saņēmušie zvejas kuģi, kas kuģo ar Venecuēlas Bolivāra Republikas karogu, ievēro attiecīgās Eiropas Savienības normas vai noteikumus, kuros inter alia norādītas zivju mērķsugas, atļauju saņēmušo zvejas kuģu maksimālais skaits un Francijas Gviānas ostās izkraujamais nozvejas proporcionālais apjoms.

                  4.

                  Neskarot tiesības atsaukt zvejas atļaujas, kas piešķirtas individuāliem zvejas kuģiem, kuri kuģo ar Venecuēlas Bolivāra Republikas karogu, ja tie nepilda attiecīgās Eiropas Savienības normas un noteikumus, Eiropas Savienība ar vienpusēju deklarāciju var jebkurā laikā atcelt konkrēto apņemšanos piešķirt zvejas iespējas, kura izteikta šajā deklarācijā.

         (1)  OV L 286, 29.10.2008., 33. lpp.


title: Padomes Lēmums (1996. gada 1. oktobris) par Eiropas Kopienas un Marokas Karalistes Nolīguma slēgšanu vēstuļu apmaiņas veidā, ar ko no 1994. gada 1. janvāra nosaka papildu summu, kas atskaitāma no maksājumiem vai muitas nodokļiem attiecībā uz Marokas izcelsmes neapstrādātas olīveļļas importu Kopienā

text:
Svarīgs juridisks paziņojums

|

31996D0620

Oficiālais Vēstnesis L 277 , 30/10/1996 Lpp. 0035 - 0035

		Padomes Lēmums(1996. gada 1. oktobris)par Eiropas Kopienas un Marokas Karalistes Nolīguma slēgšanu vēstuļu apmaiņas veidā, ar ko no 1994. gada 1. janvāra nosaka papildu summu, kas atskaitāma no maksājumiem vai muitas nodokļiem attiecībā uz Marokas izcelsmes neapstrādātas olīveļļas importu Kopienā(96/620/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu un jo īpaši tā 113. pantu kopā ar 228. panta 2. punkta pirmo teikumu,ņemot vērā Eiropas Ekonomikas kopienas un Marokas Karalistes Sadarbības nolīgumu [1], kas stājās spēkā 1978. gada 1. novembrī, un jo īpaši minētā nolīguma B pielikumu,ņemot vērā Komisijas priekšlikumu,tā kā ir jāapstiprina Eiropas Kopienas un Marokas Karalistes Nolīgums vēstuļu apmaiņas veidā, ar ko nosaka papildu summu, kura atskaitāma no maksājumiem vai muitas nodokļiem attiecībā uz tādas Marokas izcelsmes neapstrādātas olīveļļas importu Kopienā, kas atbilst KN kodiem 15091010, 15091090 un 15100010;tā kā ar Padomes 1992. gada 28. decembra Regulu (EEK) Nr. 3813/92 par norēķina vienību un konversijas likmēm, ko piemēro kopējās lauksaimniecības politikas mērķiem [2], atceļ korekcijas koeficienta 1,207509 piemērošanu, kuru piemēroja lauksaimniecības konversijas likmēm līdz 1995. gada 31. janvārim; tā kā tādēļ, ņemot vērā izmantojamās lauksaimniecības konversijas likmes izšķirīgo notikumu, ir jāparedz summa tam laika posmam, kas beidzas 1995. gada 31. janvārī, un summa, kas piemērojama no 1995. gada 1. februāra,IR PIEŅĒMUSI ŠĀDU LĒMUMU.1. pantsAr šo Kopienas vārdā apstiprina Eiropas Kopienas un Marokas Karalistes Nolīgumu vēstuļu apmaiņas veidā, ar ko no 1994. gada 1. janvāra nosaka papildu summu, kura atskaitāma no maksājumiem vai muitas nodokļiem attiecībā uz Marokas izcelsmes neapstrādātas olīveļļas importu Kopienā.Nolīguma teksts ir pievienots šim lēmumam.2. pantsAr šo Padomes priekšsēdētājam dod tiesības izraudzīties personu, kas ir pilnvarota parakstīt Nolīgumu, lai tas kļūtu saistošs Kopienai.3. pantsŠo lēmumu publicē Eiropas Kopienu Oficiālajā Vēstnesī.Luksemburgā, 1996. gada 1. oktobrīPadomes vārdā —priekšsēdētājsD. Spring[1] OV L 264, 27.9.1978., 2. lpp.[2] OV L 387, 31.12.1992., 1. lpp. Regulā jaunākie grozījumi izdarīti ar Regulu (EK) Nr. 150/95 (OV L 22, 31.1.1995., 1. lpp.).--------------------------------------------------


title: 2011/581/ES: Eiropas Parlamenta Lēmums ( 2011. gada 10. maijs ) par Eiropas Pārtikas nekaitīguma iestādes kontu slēgšanu attiecībā uz 2009. finanšu gadu

text:
               27.9.2011

               LV

               Eiropas Savienības Oficiālais Vēstnesis

               L 250/166

         EIROPAS PARLAMENTA LĒMUMS
   (2011. gada 10. maijs)
   par Eiropas Pārtikas nekaitīguma iestādes kontu slēgšanu attiecībā uz 2009. finanšu gadu
   (2011/581/ES)
   EIROPAS PARLAMENTS,

               —

               ņemot vērā Eiropas Pārtikas nekaitīguma iestādes 2009. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Pārtikas nekaitīguma iestādes 2009. finanšu gada pārskatiem, ar Iestādes atbildēm (1),

               —

               ņemot vērā Padomes 2011. gada 15. februāra ieteikumu (05892/2011 – C7-0052/2011),

               —

               ņemot vērā EK līguma 276. pantu un Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes Regulu (EK) Nr. 178/2002 (3), ar ko izveido Eiropas Pārtikas nekaitīguma iestādi, un jo īpaši tās 44. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A7-0146/2011),

               1.

               apstiprina Eiropas Pārtikas nekaitīguma iestādes kontu slēgšanu attiecībā uz 2009. finanšu gadu;

               2.

               uzdod priekšsēdētājam šo lēmumu nosūtīt Eiropas Pārtikas nekaitīguma iestādes izpilddirektorei, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 338, 14.12.2010., 108. lpp.

      (2)  OV L 248, 16.9.2002., 1. lpp.

      (3)  OV L 31, 1.2.2002., 1. lpp.

      (4)  OV L 357, 31.12.2002., 72. lpp.


title: 2007/172/EK: Komisijas Lēmums ( 2007. gada 19. marts ) par koordinatoru grupas izveidošanu profesionālo kvalifikāciju atzīšanai

text:
               20.3.2007

               LV

               Eiropas Savienības Oficiālais Vēstnesis

               L 79/38

      KOMISIJAS LĒMUMS

   (2007. gada 19. marts)
   par koordinatoru grupas izveidošanu profesionālo kvalifikāciju atzīšanai
   (2007/172/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:

               (1)

               Saskaņā ar Līguma 3. panta 1. punkta c) apakšpunktu Eiropas Kopienas un dalībvalstu uzdevums ir novērst šķēršļus brīvai personu un pakalpojumu apritei. Dalībvalstu pilsoņiem brīva aprite nozīmē jo īpaši iespēju veikt profesionālo darbību kā pašnodarbinātai personai vai kā darba ņēmējam kādā citā dalībvalstī, nevis tajā, kurā viņi ir ieguvuši profesionālo kvalifikāciju. Turklāt ar Līguma 47. pantu paredz nodrošināt pilnībā kvalificētu profesionāļu brīvu apriti atbilstoši kvalifikācijām reglamentēto profesiju jomā.

               (2)

               Eiropas Parlamenta un Padomes 2005. gada 7. septembra Direktīvu 2005/36/EK par profesionālo kvalifikāciju atzīšanu (1) pieņēma, lai nodrošinātu pilnībā kvalificētu profesionāļu brīvu apriti attiecībā uz tām profesijām, kuras reglamentē atbilstoši dalībvalstīs iegūtajām kvalifikācijām. Minētā direktīva konsolidē piecpadsmit esošās direktīvas un cenšas vienkāršot spēkā esošos kvalifikāciju atzīšanas režīmus, kā arī turpmāk atvieglot pagaidu pakalpojumu sniegšanu. Lai īstenotu šo direktīvu un pilnveidotu iekšējo tirgu atbilstoši kvalifikācijām reglamentētajās profesijās, Komisijai var būt nepieciešama kompetence, ko sniedz konsultatīvā grupā apvienoti speciālisti.

               (3)

               Tāpēc jāizveido ekspertu grupa profesionālo kvalifikāciju atzīšanas jomā un jānosaka tās uzdevumi un struktūra.

               (4)

               Ekspertu grupa palīdzēs pilnveidot iekšējo tirgu atbilstoši kvalifikācijām reglamentēto profesiju jomā.

               (5)

               Koordinatoru grupā profesionālo kvalifikāciju atzīšanai jāietver valstu koordinatori, kurus dalībvalstis izraudzījušas saskaņā ar Direktīvu 2005/36/EK. Atbilstīgi minētajai direktīvai ekspertu darba mērķis ir veicināt minētās direktīvas vienādu piemērošanu un apkopot visu ar tās piemērošanu saistīto būtisko informāciju.

               (6)

               Noteikumi par to, kā grupas dalībnieki drīkst izpaust informāciju, ir jāparedz, neierobežojot Komisijas noteikumus par drošību, kas izklāstīti pielikumā Komisijas Lēmumam 2001/844/EK, EOTK, Euratom
                   (2).

               (7)

               Personas datus par grupas dalībniekiem apstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (3),

         IR NOLĒMUSI ŠĀDI.
   1. pants
   Koordinatoru grupa profesionālo kvalifikāciju atzīšanai
   Ar šo tiek izveidota koordinatoru grupa profesionālo kvalifikāciju atzīšanai, turpmāk tekstā – “grupa”, lēmumam stājoties spēkā dienā, kad to publicē Eiropas Savienības Oficiālajā Vēstnesī.
   2. pants
   Uzdevumi
   Grupas uzdevumi ir šādi:

               a)

               izveidot sadarbību starp dalībvalstu iestādēm un Komisiju attiecībā uz jautājumiem par profesionālo kvalifikāciju atzīšanu;

               b)

               pārraudzīt tādu politiku attīstību, kas ietekmē atbilstoši kvalifikācijām reglamentētās profesijas;

               c)

               atvieglot Direktīvas 2005/36/EK īstenošanu, jo īpaši, izstrādājot attiecīgus dokumentus, piemēram, mutiskās tulkošanas pamatnostādnes;

               d)

               veicināt pieredzes un labas prakses apmaiņu iepriekšējos punktos minētajās jomās.

         3. pants
   Apspriedes
   Komisija var apspriesties ar grupu par jebkuru jautājumu, kas attiecas uz Direktīvas 2005/36/EK īstenošanu, kā arī vispārīgā veidā par jautājumiem saistībā ar iekšējā tirgus attīstību atbilstoši kvalifikācijām reglamentēto profesiju jomā.
   4. pants
   Sastāvs – dalībnieku iecelšanas kārtība
   1.   Grupas dalībnieki ir eksperti, kurus dalībvalstis izraudzījušas saskaņā ar Direktīvas 2005/36/EK 56. panta 4. punktu.
   Dalībvalstis ieceļ tādu pašu skaitu grupas dalībnieku vietnieku. Vietnieki automātiski aizstāj prombūtnē esošus dalībniekus.
   2.   Grupas dalībnieki un vietnieki paliek amatā līdz brīdim, kad viņu vietā ieceļ citus.
   3.   Dalībnieku vārdus un uzvārdus apkopo, apstrādā un publicē saskaņā ar Regulu (EK) Nr. 45/2001.
   5. pants
   Darbība
   1.   Grupu vada Komisija.
   2.   Vienojoties ar Komisiju, grupa var izveidot apakšgrupas konkrētu jautājumu izskatīšanai atbilstoši grupai noteiktajām pilnvarām. Apakšgrupas izformē, tiklīdz to uzdevums ir izpildīts.
   3.   Komisijas pārstāvis var pieaicināt ekspertus vai novērotājus ar īpašu kompetenci kādā darba kārtības jautājumā, lai tie piedalītos grupas darbā vai arī apakšgrupas apspriedēs vai darbā, ja Komisija uzskata, ka tas ir vajadzīgs vai lietderīgi.
   Par novērotājiem var uzaicināt jo īpaši pārstāvjus no Eiropas Ekonomikas zonas dalībvalstīm un Šveices.
   4.   Ja Komisija uzskata, ka informācija, kas iegūta, piedaloties grupas vai apakšgrupas apspriedēs vai darbā, attiecas uz konfidenciāliem jautājumiem, šo informāciju nedrīkst izpaust.
   5.   Grupas un tās apakšgrupu sanāksmes parasti notiek Komisijas telpās saskaņā ar Komisijas noteiktām procedūrām un grafiku. Sekretariāta pakalpojumus nodrošina Komisija.
   Ekspertu grupas un tās apakšgrupu sanāksmēs var piedalīties ieinteresēti Komisijas ierēdņi.
   6.   Grupa pieņem savu reglamentu, pamatojoties uz Komisijā pieņemto standarta reglamentu.
   7.   Komisija var publicēt vai publiskot internetā visus kopsavilkumus, secinājumus vai daļējus secinājumus vai grupas darba dokumentus attiecīgā dokumenta oriģinālvalodā.
   6. pants
   Izdevumu atlīdzināšana
   Komisija ne vairāk kā vienam attiecīgās dalībvalsts grupas dalībniekam vai vietniekam atlīdzina ceļa izdevumus saistībā ar grupas darbu atbilstīgi Komisijas noteikumiem par kompensācijām neatkarīgajiem ekspertiem.
   Dalībnieki/vietnieki, eksperti un novērotāji nesaņem atlīdzību par sniegtajiem pakalpojumiem.
   Sanāksmju izdevumus atlīdzina, nepārsniedzot gada budžetu, ko grupai piešķīris atbildīgais Komisijas dienests.

      Briselē, 2007. gada 19. martā

            Komisijas vārdā —

            Komisijas loceklis

         Charlie McCREEVY

      (1)  OV L 255, 30.9.2005., 22. lpp. Direktīvā grozījumi izdarīti ar Padomes Direktīvu 2006/100/EK (OV L 363, 20.12.2006., 141. lpp.).

      (2)  OV L 317, 3.12.2001., 1. lpp. Lēmumā jaunākie grozījumi izdarīti ar Lēmumu 2006/548/EK, Euratom (OV L 215, 5.8.2006., 38. lpp.).

      (3)  OV L 8, 12.1.2001., 1. lpp.


title: Padomes Lēmums (ES) 2017/1190 (2017. gada 12. jūnijs) par nostāju, kas Eiropas Savienības vārdā jāieņem Eiropas Savienības un Šveices GNSS komitejā, kura izveidota ar Sadarbības nolīgumu Eiropas satelītu navigācijas programmu jomā starp Eiropas Savienību un tās dalībvalstīm, no vienas puses, un Šveices Konfederāciju, no otras puses, attiecībā uz tās reglamenta pieņemšanu

text:
               5.7.2017

               LV

               Eiropas Savienības Oficiālais Vēstnesis

               L 172/1

         PADOMES LĒMUMS (ES) 2017/1190
   (2017. gada 12. jūnijs)
   par nostāju, kas Eiropas Savienības vārdā jāieņem Eiropas Savienības un Šveices GNSS komitejā, kura izveidota ar Sadarbības nolīgumu Eiropas satelītu navigācijas programmu jomā starp Eiropas Savienību un tās dalībvalstīm, no vienas puses, un Šveices Konfederāciju, no otras puses, attiecībā uz tās reglamenta pieņemšanu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 172. panta pirmo daļu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Sadarbības nolīgums Eiropas satelītu navigācijas programmu jomā starp Eiropas Savienību un tās dalībvalstīm, no vienas puses, un Šveices Konfederāciju, no otras puses (1) (“nolīgums”), ir provizoriski piemērots no 2014. gada 1. janvāra attiecībā uz elementiem, kas ir Savienības kompetencē.

               (2)

               Ar nolīguma 20. pantu ir izveidota Eiropas Savienības un Šveices GNSS komiteja (“apvienotā komiteja”), un noteikts, ka tai ir jāpieņem savs reglaments.

               (3)

               Tādēļ ir atbilstīgi noteikt nostāju, kas Savienības vārdā jāieņem attiecībā uz apvienotās komitejas reglamenta pieņemšanu,

         IR PIEŅĒMUSI ŠO LĒMUMU.
   1. pants
   1.   Nostāja, kas Savienības vārdā jāieņem Eiropas Savienības un Šveices GNSS komitejā (“apvienotā komiteja”), kura izveidota ar Sadarbības nolīgumu Eiropas satelītu navigācijas programmu jomā starp Eiropas Savienību un tās dalībvalstīm, no vienas puses, un Šveices Konfederāciju, no otras puses, attiecībā uz tās reglamenta pieņemšanu, pamatojas uz šim lēmumam pievienoto apvienotās komitejas lēmuma projektu.
   2.   Savienības pārstāvji apvienotajā komitejā var vienoties par nelielām izmaiņām lēmuma projektā bez Padomes papildu lēmuma.
   2. pants
   Šis lēmums stājas spēkā tā pieņemšanas dienā.

      Luksemburgā, 2017. gada 12. jūnijā

            Padomes vārdā –

            priekšsēdētājs

         C. CAMILLERI

      (1)  OV L 15, 20.1.2014., 3. lpp.

      PROJEKTS
      EIROPAS SAVIENĪBAS UN ŠVEICES GNSS KOMITEJAS LĒMUMS Nr. 1/2017
      (… gada …)
      attiecībā uz tās reglamenta pieņemšanu
      EIROPAS SAVIENĪBAS UN ŠVEICES GNSS KOMITEJA,
      ņemot vērā Sadarbības nolīgumu Eiropas satelītu navigācijas programmu jomā starp Eiropas Savienību un tās dalībvalstīm, no vienas puses, un Šveices Konfederāciju, no otras puses, un jo īpaši tā 20. pantu,
      tā kā:

                  (1)

                  Nolīgumu Eiropas satelītu navigācijas programmu jomā starp Eiropas Savienību un tās dalībvalstīm un Šveices Konfederāciju (1) (“nolīgums”) no 2014. gada 1. janvāra ir provizoriski piemērots starp Šveices Konfederāciju (“Šveice”) un Savienību attiecībā uz elementiem, kuri ir Savienības kompetencē.

                  (2)

                  Saskaņā ar nolīguma 20. panta 2. punktu Eiropas Savienības un Šveices GNSS komitejai (“apvienotā komiteja”) ir jāizstrādā savs reglaments.

                  (3)

                  Saskaņā ar nolīguma 20. panta 4. punktu apvienotā komiteja var nolemt izveidot darba grupas vai ekspertu grupas, kas palīdz veikt tās uzdevumus.

                  (4)

                  Saskaņā ar nolīguma 27. panta 2. punktu nolīguma provizoriskās piemērošanas laikā apvienotā komiteja jāveido no Šveices un Savienības pārstāvjiem,

            IR PIEŅĒMUSI ŠO LĒMUMU.
      Vienīgais pants
      Ar šo pieņem apvienotās komitejas reglamentu, kā tas izklāstīts šā lēmuma pielikumā.

         Sagatavots angļu valodā Briselē un Bernē attiecīgi […] un […].

               Apvienotās komitejas vārdā –

               priekšsēdētājs

               sekretārs no Eiropas Savienības puses

               sekretārs no Šveices puses

         (1)  OV L 15, 20.1.2014., 3. lpp.

         PIELIKUMS

            EIROPAS SAVIENĪBAS UN ŠVEICES GNSS KOMITEJAS (“APVIENOTĀ KOMITEJA”) REGLAMENTS

         1. pants
         Apvienotās komitejas sastāvs
         1.   Apvienoto komiteju veido Eiropas Komisijas (“Komisija”) un Eiropas Savienības dalībvalstu valdību pārstāvji un Šveices Konfederācijas (“Šveice”) federālās valdības pārstāvji. Abas puses turpmāk sauktas atsevišķi “Puse” un abas kopā “Puses”.
         2.   Pušu pārstāvjus var pavadīt citas amatpersonas, kas darbojas Pušu vārdā.
         3.   Nolīguma provizoriskās piemērošanas laikā apvienoto komiteju veido pārstāvji no Šveices, no vienas puses, un pārstāvji no Eiropas Savienības, no otras puses.
         2. pants
         Vadība
         1.   Puses vada apvienoto komiteju pārmaiņus, vadībai mainoties ik pēc 12 mēnešiem.
         Pirmajā gadā, kad nolīgums stājas spēkā, apvienoto komiteju vada Šveice.
         2.   Puse, kura vada apvienoto komiteju, ieceļ apvienotās komitejas priekšsēdētāju, kā arī viņa aizvietotāju.
         3.   Priekšsēdētājs vada apvienotās komitejas darbu.
         4.   Nolīguma provizoriskās piemērošanas laikā šā panta noteikumus piemēro mutatis mutandis.
         3. pants
         Novērotāji
         Apvienotā komiteja, Pusēm savstarpēji vienojoties, var nolemt uzaicināt ekspertus vai citu struktūru pārstāvjus kā novērotājus piedalīties apvienotās komitejas sanāksmēs, lai sniegtu informāciju par konkrētiem jautājumiem. Apvienotā komiteja vienojas par noteikumiem, saskaņā ar kuriem šādi novērotāji var piedalīties sanāksmēs.
         4. pants
         Sekretariāts
         1.   Eiropas Komisijas ierēdnis un Šveices valdības ierēdnis kopīgi darbojas kā apvienotās komitejas sekretāri.
         2.   Apvienotās komitejas sekretāri atbild par saziņu starp Pusēm, tostarp par dokumentu nodošanu.
         3.   Par sekretariāta pakalpojumu nodrošināšanu atbild Puse, kura vada apvienoto komiteju.
         5. pants
         Apvienotās komitejas sanāksmes
         1.   Apvienotā komiteja sanāk pēc vajadzības, principā vienreiz gadā.
         Priekšsēdētājs, apspriedies ar Pusēm, sasauc apvienotās komitejas sanāksmi laikā un vietā, par kuru panākta savstarpēja vienošanās. Ja Puses attiecīgi vienojas, var izmantot arī konferences zvanus un videokonferences.
         Priekšsēdētājs pēc Eiropas Savienības vai Šveices pieprasījuma sasauc īpašu apvienotās komitejas sanāksmi.
         Apvienotā komiteja sanāk 15 kalendārajās dienās pēc pieprasījuma saskaņā ar nolīguma 22. panta 2. punktu.
         2.   Apvienotā komiteja sanāk Briselē vai Šveicē atkarībā no tā, kura Puse vada apvienoto komiteju, ja vien Puses nav vienojušās citādi.
         3.   Vismaz 21 kalendāro dienu pirms sanāksmes priekšsēdētājs nosūta Pušu pārstāvjiem paziņojumu par sanāksmes sasaukšanu kopā ar darba kārtības projektu un sanāksmes dokumentiem. Dokumentus sanāksmēm, kuras sasauktas saskaņā ar nolīguma 22. panta 2. punktu, nosūta vismaz septiņas kalendārās dienas pirms sanāksmes.
         4.   Pēc vienošanās ar Pusēm priekšsēdētājs var saīsināt 3. punktā norādītos termiņus, lai ņemtu vērā vajadzības kādā konkrētā gadījumā.
         5.   Vismaz septiņas kalendārās dienas pirms katras sanāksmes priekšsēdētāju informē par katras Puses delegācijas sastāvu.
         6.   Apvienotās komitejas sanāksmes nav atklātas, ja vien Puses nav nolēmušas citādi.
         6. pants
         Darba kārtība
         1.   Priekšsēdētājs, kuram palīdz sekretāri, sagatavo katras sanāksmes provizorisko darba kārtību.
         2.   Katra Puse var pieprasīt, lai darba kārtībā tiktu iekļauti papildu jautājumi. Jebkurš šāds pieprasījums pienācīgi jāpamato un jānosūta priekšsēdētājam rakstveidā vismaz septiņas kalendārās dienas pirms sanāksmes.
         3.   Apvienotā komiteja sanāksmes sākumā apstiprina darba kārtību.
         7. pants
         Apvienotās komitejas darba grupas
         1.   Par darba grupu vai ekspertu grupu, kuras izveido saskaņā ar nolīguma 20. panta 4. punktu, sastāvu un darbību vienojas, pamatojoties uz apvienotās komitejas piešķirtām pilnvarām.
         2.   Darba grupas vai ekspertu grupas piemēro šo reglamentu mutatis mutandis.
         3.   Darba grupas vai ekspertu grupas strādā apvienotās komitejas pakļautībā un sniedz tai ziņojumu pēc katras savas sanāksmes. Tās nav pilnvarotas pieņemt lēmumus, bet var sniegt ieteikumus apvienotajai komitejai.
         4.   Apvienotā komiteja saskaņā ar šā reglamenta 8. pantu var pieņemt lēmumu grozīt vai izbeigt darba grupu vai ekspertu grupu pilnvarojumu.
         8. pants
         Lēmumi un ieteikumi
         1.   Apvienotā komiteja lēmumus pieņem un ieteikumus izstrādā, Pusēm savstarpēji vienojoties saskaņā ar nolīgumu. Dokumenta nosaukums ir “Lēmums” vai “Ieteikums”, kam seko kārtas numurs, pieņemšanas datums un norāde uz priekšmetu.
         2.   Apvienotās komitejas lēmumus un ieteikumus paraksta priekšsēdētājs un sekretāri, un tos nosūta Pusēm.
         3.   Katra Puse var nolemt publicēt jebkuru apvienotās komitejas pieņemto lēmumu vai ieteikumu savā oficiālajā vēstnesī. Puses informē viena otru par nodomu publicēt lēmumu vai ieteikumu.
         4.   Apvienotā komiteja var pieņemt lēmumus un ieteikumus, izmantojot rakstveida procedūru, ja Puses par to vienojas. Rakstveida procedūra sastāv no paziņojumu apmaiņas starp sekretāriem, kuri savas darbības saskaņo ar Pusēm. Minētajā nolūkā priekšlikuma tekstu izplata, ievērojot šā reglamenta 5. pantu, termiņā, kas nav mazāks par 21 kalendāro dienu, kurā dara zināmas jebkuras atrunas vai grozījumus. Priekšsēdētājs, apspriedies ar Pusēm, var saīsināt minēto termiņu, lai ņemtu vērā īpašus apstākļus. Tiklīdz teksts ir saskaņots, attiecīgo lēmumu vai ieteikumu paraksta priekšsēdētājs un sekretāri.
         5.   Apvienotās komitejas lēmumus, ar ko izdara grozījumus nolīguma I pielikumā, pieņem nolīguma autentiskajās valodās.
         9. pants
         Protokols
         1.   Sekretariāts sagatavo katras sanāksmes protokola projektu. Projektā norāda pieņemtos lēmumus un izstrādātos ieteikumus. Protokola projektu iesniedz apvienotajai komitejai pieņemšanai. Tiklīdz apvienotā komiteja ir pieņēmusi protokolu, to paraksta priekšsēdētājs un sekretāri.
         2.   Protokola projektu sagatavo 21 kalendārajā dienā pēc sanāksmes un iesniedz apvienotajai komitejai apstiprināšanai, izmantojot rakstveida procedūru vai nākamajā apvienotās komitejas sanāksmē.
         10. pants
         Konfidencialitāte
         Ja Puse apvienotajai komitejai iesniedz informāciju ar norādi “konfidenciāli”, arī otra Puse šādu informāciju atzīst par konfidenciālu.
         11. pants
         Izdevumi
         1.   Katra Puse sedz visus izdevumus, kas tai rodas saistībā ar dalību apvienotās komitejas un darba grupu vai ekspertu grupu sanāksmēs.
         2.   Apvienotā komiteja vienojas par izdevumu sadalījumu saistībā ar visiem ekspertu komandējumiem.
         3.   Izdevumus saistībā ar sanāksmju organizēšanu un dokumentu pavairošanu sedz tā Puse, kas rīko sanāksmi.
         12. pants
         Sarakste
         Visu apvienotās komitejas priekšsēdētāja saraksti – gan ienākošo, gan izejošo, nosūta apvienotās komitejas sekretariātam.
         13. pants
         Grozījumi
         Šajā reglamentā var izdarīt grozījumus ar apvienotās komitejas lēmumu saskaņā ar 8. pantu.


title: 2008/270/EK,Euratom: Padomes un Komisijas Lēmums ( 2008. gada 25. februāris ), ar ko Eiropas Kopienas un Eiropas Atomenerģijas kopienas vārdā noslēdz Nolīgumu par sadarbību zinātnes un tehnoloģiju jomā starp Eiropas Kopienu un Eiropas Atomenerģijas kopienu, no vienas puses, un Šveices Konfederāciju, no otras puses

text:
               28.3.2008

               LV

               Eiropas Savienības Oficiālais Vēstnesis

               L 86/25

      PADOMES UN KOMISIJAS LĒMUMS

   (2008. gada 25. februāris),
   ar ko Eiropas Kopienas un Eiropas Atomenerģijas kopienas vārdā noslēdz Nolīgumu par sadarbību zinātnes un tehnoloģiju jomā starp Eiropas Kopienu un Eiropas Atomenerģijas kopienu, no vienas puses, un Šveices Konfederāciju, no otras puses
   (2008/270/EK, Euratom)
   EIROPAS SAVIENĪBAS PADOME UN EIROPAS KOPIENU KOMISIJA,
   ņemot vērā Eiropas Kopienas dibināšanas līgumu un jo īpaši tā 170. pantu saistībā ar 300. panta 2. punkta pirmās daļas pirmo teikumu un 300. panta 3. punktu,
   ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Komisija Kopienu vārdā ir veikusi sarunas par Nolīgumu par sadarbību zinātnes un tehnoloģiju jomā starp Eiropas Kopienu un Eiropas Atomenerģijas kopienu, no vienas puses, un Šveices Konfederāciju, no otras puses (turpmāk – “Nolīgums”), paredzot arī tā provizorisku piemērošanu.

               (2)

               Pušu pārstāvji 2007. gada 25. jūnijā Luksemburgā parakstīja Nolīgumu, ņemot vērā tā iespējamu noslēgšanu vēlāk.

               (3)

               Nolīgums būtu jāapstiprina,

         IR NOLĒMUŠAS ŠĀDI.
   1. pants
   Ar šo Eiropas Kopienas un Eiropas Atomenerģijas kopienas vārdā ir apstiprināts Nolīgums par sadarbību zinātnes un tehnoloģiju jomā starp Eiropas Kopienu un Eiropas Atomenerģijas kopienu, no vienas puses, un Šveices Konfederāciju, no otras puses (2).
   2. pants
   Padomes priekšsēdētājs Eiropas Kopienas vārdā un Komisijas priekšsēdētājs Eiropas Atomenerģijas kopienas vārdā veic Nolīguma 14. pantā noteikto paziņojumu.
   3. pants
   1.   Nolīgums ir saistīts ar septiņiem nolīgumiem ar Šveici, kas tika parakstīti 1999. gada 21. jūnijā un noslēgti ar Padomes un attiecībā uz nolīgumu par zinātnisku un tehnoloģisku sadarbību arī Komisijas Lēmumu 2002/309/EK, Euratom (2002. gada 4. aprīlis) par septiņu nolīgumu noslēgšanu ar Šveices Konfederāciju (3).
   2.   To neatjaunina, ja 1. punktā minētie nolīgumi tiek izbeigti.

      Briselē, 2008. gada 25. februārī

            Padomes vārdā —

            priekšsēdētājs

         A. VIZJAK

            Komisijas vārdā —

            priekšsēdētājs

         José Manuel BARROSO

      (1)  2007. gada 23. oktobra Atzinums (Oficiālajā Vēstnesī vēl nav publicēts).

      (2)  OV L 189, 20.7.2007., 26. lpp.

      (3)  OV L 114, 30.4.2002., 1. lpp.


title: Padomes Lēmums 2008/617/TI ( 2008. gada 23. jūnijs ) par sadarbības uzlabošanu starp Eiropas Savienības dalībvalstu īpašajām intervences vienībām krīzes situācijās

text:
               6.8.2008

               LV

               Eiropas Savienības Oficiālais Vēstnesis

               L 210/73

      PADOMES LĒMUMS 2008/617/TI
   (2008. gada 23. jūnijs)
   par sadarbības uzlabošanu starp Eiropas Savienības dalībvalstu īpašajām intervences vienībām krīzes situācijās
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 30. pantu, 32. pantu un 34. panta 2. punkta c) apakšpunktu,
   ņemot vērā Austrijas Republikas ierosmi (1),
   ņemot vērā Eiropas Parlamenta atzinumu (2),
   tā kā:

               (1)

               Līguma par Eiropas Savienību 29. pantā noteikts, ka Savienības mērķis ir nodrošināt pilsoņiem augstu aizsardzības līmeni teritorijā, kur valda brīvība, drošība un tiesiskums, organizējot dalībvalstu kopīgu rīcību policijas un tiesu iestāžu sadarbībai krimināllietās.

               (2)

               Eiropas Savienības dalībvalstu valstu un valdību vadītāji 2004. gada 25. marta Deklarācijā par solidaritāti terorisma apkarošanā ir deklarējuši stingru apņemšanos, ka dalībvalstīm ir jāapkopo visi to rīcībā esošie instrumenti, lai teroristu uzbrukumu gadījumā sniegtu palīdzību dalībvalstij vai valstij, kas pievienojas, tās teritorijā pēc tās politisko iestāžu lūguma.

               (3)

               Pēc 2001. gada 11. septembra uzbrukumiem dalībvalstu visu tiesībaizsardzības iestāžu īpašās intervences vienības jau ir sākušas sadarbību Policijas vadītāju darba grupas vadībā. Kopš 2001. gada to tīkls Atlas ir organizējis dažādus seminārus, pētījumus, materiālu apmaiņas un kopīgas mācības.

               (4)

               Nevienas dalībvalsts rīcībā nav visi līdzekļi, resursi un zināšanas, lai efektīvi risinātu jebkāda veida īpašas vai plaša mēroga krīzes situācijas, kurām ir vajadzīga īpaša intervence. Tādēļ ir ārkārtīgi svarīgi, lai katra dalībvalsts varētu lūgt palīdzību citai dalībvalstij.

               (5)

               Padomes Lēmumā 2008/615/TI (2008. gada 23. jūnijs) par pārrobežu sadarbības pastiprināšanu, jo īpaši apkarojot terorismu un pārrobežu noziedzību (3) (“Prīmes Lēmums”), un jo īpaši tā 18. pantā ir noteikti veidi, kādos policija palīdz dalībvalstīm saistībā ar masu pulcēšanos un līdzīgiem lieliem pasākumiem, katastrofām un smagiem nelaimes gadījumiem. Šis lēmums neattiecas uz masu pulcēšanos, dabas katastrofām vai smagiem nelaimes gadījumiem Prīmes Lēmuma 18. panta nozīmē, bet papildina tos Prīmes Lēmuma noteikumus, kuros paredzēti policijas palīdzības veidi, izmantojot īpašās intervences vienības citās situācijās, proti, cilvēka izraisītas krīzes situācijās, kas rada nopietnus tiešus fiziskus draudus personām, īpašumam, infrastruktūrai vai iestādēm, jo īpaši ķīlnieku sagrābšanas, lidmašīnu nolaupīšanas un tamlīdzīgos starpgadījumos.

               (6)

               Šā tiesiskā regulējuma pieejamība un apkopojums, kurā norādītas kompetentās iestādes, ļaus dalībvalstīm ātri reaģēt un ietaupīt laiku gadījumā, ja rastos šāda krīzes situācija. Turklāt, lai palielinātu dalībvalstu spēju novērst šādas krīzes situācijas un reaģēt uz tām, jo īpaši terora aktiem, ir būtiski, lai īpašās intervences vienības tiktos regulāri un organizētu kopīgas apmācības, lai gūtu labumu no savstarpējās pieredzes,

         IR NOLĒMUSI ŠĀDI.
   1. pants
   Temats
   Šajā lēmumā ir noteikti vispārēji noteikumi un nosacījumi, lai ļautu vienas dalībvalsts īpašajām intervences vienībām sniegt palīdzību un/vai darboties citas dalībvalsts (turpmāk “dalībvalsts, kas iesniedz pieprasījumu”) teritorijā gadījumos, kad šī dalībvalsts, kas iesniedz pieprasījumu, tās ir uzaicinājusi un tās ir piekritušas to darīt, lai risinātu krīzes situāciju. Par praktisko informāciju un īstenošanas pasākumiem, kas papildina šo lēmumu, tieši vienojas dalībvalsts, kas iesniedz pieprasījumu, un dalībvalsts, kas saņēmusi pieprasījumu.
   2. pants
   Definīcijas
   Šajā lēmumā:

               a)

               “īpašā intervences vienība” ir jebkura dalībvalsts tiesībaizsardzības iestādes vienība, kas specializējas krīzes situāciju kontrolēšanā;

               b)

               “krīzes situācija” ir jebkura situācija, kad dalībvalsts kompetentajām iestādēm ir pamatots iemesls uzskatīt, ka pastāv noziedzīgs nodarījums, kas rada nopietnu tiešu fizisku apdraudējumu personām, īpašumam, infrastruktūrai vai iestādēm šajā dalībvalstī, jo īpaši situācijas, kas minētas 1. panta 1. punktā Padomes Pamatlēmumā 2002/475/TI (2002. gada 13. jūnijs) par terorisma apkarošanu (4);

               c)

               “kompetentā iestāde” ir valsts iestāde, kas var lūgt un sniegt atļauju īpašo intervenču vienību izvietošanai.

         3. pants
   Palīdzība citai dalībvalstij
   1.   Lai risinātu krīzes situāciju, dalībvalsts, vēršoties pie kompetentajām iestādēm, var lūgt palīdzību no citas dalībvalsts īpašās intervences vienības, izklāstot lūgtās palīdzības veidu, kā arī attiecīgās darbības nepieciešamību. Dalībvalsts kompetentā iestāde, kas saņēmusi pieprasījumu, var pieņemt vai noraidīt šādu lūgumu vai ierosināt citu palīdzības veidu.
   2.   Atkarībā no vienošanās starp attiecīgajām dalībvalstīm palīdzība var būt aprīkojuma un/vai zināšanu sniegšana dalībvalstij, kas iesniegusi pieprasījumu un/vai darbību veikšana šīs dalībvalsts teritorijā, izmantojot ieročus, ja tas prasīts.
   3.   Gadījumā, kad tiek veiktas darbības tās dalībvalsts teritorijā, kas iesniegusi pieprasījumu, īpašās intervences vienības amatpersonas, kas sniedz palīdzību, ir pilnvarotas rīkoties tās dalībvalsts teritorijā, kas iesniegusi pieprasījumu, veicot atbalsta darbības, kā arī veikt visus nepieciešamos pasākumus, lai sniegtu lūgto palīdzību, ja vien tās:

               a)

               rīkojas dalībvalsts, kas iesniegusi pieprasījumu, atbildībā un vadībā, kā arī saskaņā ar dalībvalsts, kas iesniegusi pieprasījumu, tiesību aktiem; un

               b)

               rīkojas, nepārkāpjot savas pilnvaras atbilstīgi savas valsts tiesību aktiem.

         4. pants
   Civiltiesiskā un kriminālā atbildība
   Ja saskaņā ar šo lēmumu dalībvalsts amatpersonas rīkojas un/vai izmanto aprīkojumu citā dalībvalstī, piemēro noteikumus par civiltiesisko un kriminālo atbildību, kas izklāstīti Prīmes Lēmuma 21. panta 4. un 5. punktā un 22. pantā.
   5. pants
   Sanāksmes un kopīgas apmācības
   Iesaistītās dalībvalstis nodrošina, ka to īpašās intervences vienības vajadzības gadījumā organizē sanāksmes, kopīgas apmācības un mācības, lai apmainītos ar pieredzi, zināšanām un vispārēju, praktisku un tehnisku informāciju par palīdzības sniegšanu krīzes situācijās. Šādas sanāksmes, apmācības un mācības var finansēt Eiropas Savienības piedāvāto finanšu programmu iespēju robežās, lai saņemtu dotācijas no Eiropas Savienības budžeta. Šajā sakarā dalībvalsts, kas ir Savienības prezidentvalsts, cenšas nodrošināt to, lai notiktu šādas sanāksmes, apmācības un mācības.
   6. pants
   Izmaksas
   Dalībvalsts, kas iesniegusi pieprasījumu, sedz dalībvalsts, kas saņēmusi pieprasījumu, īpašo intervences vienību darbības izmaksas saistībā ar 3. panta piemērošanu, tostarp transporta un izmitināšanas izmaksas, izņemot gadījumus, ja attiecīgās dalībvalstis ir vienojušās citādi.
   7. pants
   Saistība ar citiem instrumentiem
   1.   Neskarot citos tiesību aktos pieņemtās dalībvalstu saistības, kas ir saskaņā ar Līguma VI sadaļu, jo īpaši Prīmes Lēmumu:

               a)

               dalībvalstis joprojām var piemērot divpusējus vai daudzpusējus nolīgumus vai režīmus par pārrobežu sadarbību, kas ir spēkā 2008. gada 23. jūnijā, ja tādu nolīgumu vai režīmu mērķi nav pretrunā šā lēmuma mērķiem;

               b)

               dalībvalstis var noslēgt vai nodrošināt, ka stājas spēkā divpusēji vai daudzpusēji nolīgumi vai režīmi par pārrobežu sadarbību pēc 2008. gada 23. decembra, ja tādos nolīgumos vai režīmos paredzēts paplašināt vai papildināt šā lēmuma mērķus.

         2.   1. punktā minētie nolīgumi un režīmi nedrīkst ietekmēt attiecības ar dalībvalstīm, kuras nav to puses.
   3.   Dalībvalstis informē Padomi un Komisiju par visiem 1. punktā minētajiem nolīgumiem un režīmiem.
   8. pants
   Nobeiguma noteikumi
   Padomes Ģenerālsekretariāts sastāda un atjaunina sarakstu, kurā iekļautas tās dalībvalstu kompetentās iestādes, kas var lūgt un pilnvarot sniegt palīdzību, kas minēta 3. pantā.
   Padomes Ģenerālsekretariāts informē 1. punktā minētās iestādes par jebkurām izdarītajām izmaiņām sarakstā, kas izveidots saskaņā ar šo pantu.
   10. pants
   Stāšanās spēkā
   Šis lēmums stājas spēkā 2008. gada 23. decembrī.

      Luksemburgā, 2008. gada 23. jūnijā

            Padomes vārdā –

            priekšsēdētājs

         I. JARC

      (1)  OV C 321, 29.12.2006., 45. lpp.

      (2)  2008. gada 31. janvāra Atzinums (Oficiālajā Vēstnesī vēl nav publicēts).

      (3)  Skatīt šā Oficiālā Vēstneša 1. lpp.

      (4)  OV L 164, 22.6.2002., 3. lpp.


title: 2011/355/ES: Padomes Lēmums ( 2011. gada 9. jūnijs ) par to, lai Francija sāktu daktiloskopijas datu automatizētu apmaiņu

text:
               21.6.2011

               LV

               Eiropas Savienības Oficiālais Vēstnesis

               L 161/23

         PADOMES LĒMUMS
   (2011. gada 9. jūnijs)
   par to, lai Francija sāktu daktiloskopijas datu automatizētu apmaiņu
   (2011/355/ES)
   EIROPAS SAVIENĪBAS PADOME,
   ņemot vērā Padomes Lēmumu 2008/615/TI (2008. gada 23. jūnijs) par pārrobežu sadarbības pastiprināšanu, jo īpaši apkarojot terorismu un pārrobežu noziedzību (1), un jo īpaši tā 25. pantu,
   ņemot vērā Padomes Lēmumu 2008/616/TI (2008. gada 23. jūnijs) par to, kā īstenot Lēmumu 2008/615/TI par pārrobežu sadarbības pastiprināšanu, jo īpaši – apkarojot terorismu un pārrobežu noziedzību (2), un jo īpaši tā 20. pantu un pielikuma 4. nodaļu,
   tā kā:

               (1)

               Saskaņā ar Protokolu par pārejas noteikumiem, kas pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas Kopienas dibināšanas līgumam, tādu aktu tiesiskās sekas, kurus Savienības iestādes un struktūras pieņēmušas, pirms stājās spēkā Lisabonas līgums, paliek nemainīgas tiktāl, ciktāl minētie akti netiks atcelti, anulēti vai grozīti, piemērojot Līgumus.

               (2)

               Tādējādi Lēmuma 2008/615/TI 25. pants ir piemērojams, un Padomei ir jāpieņem vienprātīgs lēmums par to, vai dalībvalstis ir īstenojušas minētā lēmuma 6. nodaļas noteikumus.

               (3)

               Lēmuma 2008/616/TI 20. pantā ir noteikts, ka Lēmuma 2008/615/TI 25. panta 2. punktā minētos lēmumus pieņem, pamatojoties uz izvērtējuma ziņojumiem, ko izstrādā ar anketas palīdzību. Attiecībā uz datu automatizētu apmaiņu saskaņā ar Lēmuma 2008/615/TI 2. nodaļu izvērtējuma ziņojuma pamatā ir izvērtējuma inspekcija un izmēģinājuma darbības.

               (4)

               Saskaņā ar Lēmuma 2008/616/TI pielikuma 4. nodaļas 1.1. punktu Padomes attiecīgās darba grupas izstrādātā anketa attiecas uz katru no automatizētās datu apmaiņas paņēmieniem, un dalībvalstij tā ir jāaizpilda, tiklīdz dalībvalsts uzskata, ka tā izpilda priekšnosacījumus, lai veiktu attiecīgās kategorijas datu apmaiņu.

               (5)

               Francija ir aizpildījusi anketu par datu aizsardzību un anketu par daktiloskopijas datu apmaiņu.

               (6)

               Francija ir veikusi sekmīgas izmēģinājuma darbības ar Spāniju, Vāciju un Luksemburgu.

               (7)

               Francijā ir notikusi izvērtējuma inspekcija, un Spānijas/Vācijas/Luksemburgas izvērtējuma grupa ir sagatavojusi ziņojumu par izvērtējuma inspekciju un nosūtījusi to Padomes attiecīgajai darba grupai.

               (8)

               Padomei ir iesniegts vispārējs izvērtējuma ziņojums, kurā apkopoti anketas, izvērtējuma inspekcijas un izmēģinājuma darbību rezultāti attiecībā uz daktiloskopijas datu apmaiņu,

         IR PIEŅĒMUSI ŠO LĒMUMU.
   1. pants
   Attiecībā uz daktiloskopijas datu automatizētu meklēšanu Francija ir pilnībā īstenojusi Lēmuma 2008/615/TI 6. nodaļā paredzētos vispārējos datu aizsardzības noteikumus un no šā lēmuma spēkā stāšanās dienas ir tiesīga saņemt un sniegt personas datus atbilstīgi minētā lēmuma 9. pantam.
   2. pants
   Šis lēmums stājas spēkā tā pieņemšanas dienā.

      Luksemburgā, 2011. gada 9. jūnijā

            Padomes vārdā –

            priekšsēdētājs

         PINTÉR S.

      (1)  OV L 210, 6.8.2008., 1. lpp.

      (2)  OV L 210, 6.8.2008., 12. lpp.


title: 2013/744/ES: Padomes Lēmums ( 2013. gada 9. decembris ) par to, lai Eiropas Savienības vārdā parakstītu Protokolu par tabakas izstrādājumu nelikumīgas tirdzniecības novēršanu Pasaules Veselības organizācijas Pamatkonvencijai par tabakas kontroli attiecībā uz tā noteikumiem par saistībām tiesu iestāžu sadarbībai krimināllietās, noziedzīgu nodarījumu definēšanu un policijas sadarbību

text:
               12.12.2013

               LV

               Eiropas Savienības Oficiālais Vēstnesis

               L 333/73

         PADOMES LĒMUMS
   (2013. gada 9. decembris)
   par to, lai Eiropas Savienības vārdā parakstītu Protokolu par tabakas izstrādājumu nelikumīgas tirdzniecības novēršanu Pasaules Veselības organizācijas Pamatkonvencijai par tabakas kontroli attiecībā uz tā noteikumiem par saistībām tiesu iestāžu sadarbībai krimināllietās, noziedzīgu nodarījumu definēšanu un policijas sadarbību
   (2013/744/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 82. panta 1. punktu, 83. pantu un 87. panta 2. punktu saistībā ar tā 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Padome 1999. gada 22. oktobrī pilnvaroja Komisiju Pasaules Veselības organizācijā (PVO) risināt sarunas par Pamatkonvenciju par tabakas kontroli un ar to saistītiem protokoliem. Padome 2001. gada 21. aprīlī šo pilnvarojumu grozīja, un 2007. gada 20. decembrī tā izdarīja grozījumus attiecībā uz Protokolu par tabakas izstrādājumu nelikumīgas tirdzniecības novēršanu (“protokols”). Komisija sarunas risināja saskaņā ar Padomē pieņemto sarunu norāžu noteikumiem, un tās sekmīgi noslēdzās ar protokola pieņemšanu PVO FCTC Pušu piektajā konferencē, kas notika 2012. gada 12. novembrī Seulā, Korejas Republikā.

               (2)

                  FCTC noslēgšanu Kopienas vārdā apstiprināja ar Padomes Lēmumu 2004/513/EK (1), un tas ir nosacījums, lai Eiropas Savienība kļūtu par protokola Pusi.

               (3)

               Protokols ir svarīgs ieguldījums starptautiskajos centienos novērst visus tabakas izstrādājumu nelikumīgas tirdzniecības veidus, un tas ir būtisks tabakas kontroles komponents.

               (4)

               Protokolā ir noteiktas Līgumslēdzēju pušu saistības tiesu iestāžu sadarbībai krimināllietās, paredzēti noteikumi attiecībā uz noziedzīgu nodarījumu definēšanu un policijas sadarbību. Tādēļ minētie noteikumi ir Līguma par Eiropas Savienības darbību Trešās daļas V sadaļas darbības jomā.

               (5)

               Tā kā protokols attiecas uz jautājumiem, kas ietilpst Savienības kompetencē, tas būtu jāparaksta Savienības vārdā, ņemot vērā tā noslēgšanu vēlāk.

               (6)

               Parakstot protokolu, Savienība neīstenos kopīgu kompetenci, un tādēļ dalībvalstis savu kompetenci saglabā tajās protokola darbības jomās, kas neietekmē kopīgus noteikumus vai negroza šādu noteikumu darbības jomu.

               (7)

               Saskaņā ar 1. un 2. pantu Līgumam par Eiropas Savienību un Līgumam par Eiropas Savienības darbību pievienotajā Protokolā (Nr. 21) par Apvienotās Karalistes un Īrijas nostāju saistībā ar brīvības, drošības un tiesiskuma telpu, un neskarot minētā protokola 4. pantu, minētās dalībvalstis nepiedalās šā lēmuma pieņemšanā, un tas nav tām saistošs un nav jāpiemēro.

               (8)

               Saskaņā ar 1. un 2. pantu Līgumam par Eiropas Savienību un Līgumam par Eiropas Savienības darbību pievienotajā 22. protokolā par Dānijas nostāju Dānija nepiedalās šā lēmuma pieņemšanā, un tas Dānijai nav saistošs un nav jāpiemēro.

               (9)

               Līdztekus šim lēmumam jāpieņem atsevišķs lēmums (2) par to, lai Savienības vārdā parakstītu protokolu, izņemot noteikumus par saistībām tiesu iestāžu sadarbībai krimināllietās, noziedzīgu nodarījumu definēšanu un policijas sadarbību,

         IR PIEŅĒMUSI ŠO LĒMUMU.
   1. pants
   Ar šo tiek atļauts parakstīt Protokolu par tabakas izstrādājumu nelikumīgas tirdzniecības novēršanu PVO Pamatkonvencijai par tabakas kontroli attiecībā uz noteikumiem par saistībām tiesu iestāžu sadarbībai krimināllietās, noziedzīgu nodarījumu definēšanu un policijas sadarbību, ņemot vērā minētā protokola noslēgšanu (3).
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas parakstīt protokolu Savienības vārdā attiecībā uz tā noteikumiem, kas saistīti ar tiesu sadarbību krimināllietās, kriminālnozieguma definīciju un policijas sadarbību.
   3. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2013. gada 9. decembrī

            Padomes vārdā –

            priekšsēdētāja

         A. PABEDINSKIENĖ

      (1)  Padomes Lēmums 2004/513/EK (2004. gada 2. jūnijs) attiecībā uz PVO Pamatkonvencijas par tabakas kontroli noslēgšanu (OV L 213, 15.6.2004., 8. lpp.).

      (2)  Padomes Lēmums 2013/745/ES (2013. gada 9. decembris) par to, lai Eiropas Savienības vārdā parakstītu Protokolu par tabakas izstrādājumu nelikumīgas tirdzniecības novēršanu Pasaules Veselības organizācijas Pamatkonvencijai par tabakas kontroli, izņemot tā noteikumus par saistībām tiesu iestāžu sadarbībai krimināllietās, noziedzīgu nodarījumu definēšanu un policijas sadarbību (skatīt šā Oficiālā Vēstneša 75. lappusi).

      (3)  Protokola teksts tiks publicēts kopā ar lēmumu par tā noslēgšanu.


title: Padomes Lēmums (ES) 2015/190 ( 2015. gada 5. februāris ), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus

text:
               7.2.2015

               LV

               Eiropas Savienības Oficiālais Vēstnesis

               L 31/25

         PADOMES LĒMUMS (ES) 2015/190
   (2015. gada 5. februāris),
   ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 300. panta 3. punktu un 305. pantu,
   ņemot vērā Padomes Lēmumu 2014/930/ES (2014. gada 16. decembris), ar ko nosaka Reģionu komitejas sastāvu (1),
   ņemot vērā dalībvalstu iesniegtos priekšlikumus,
   tā kā:

               (1)

               Līguma 300. panta 3. punktā ir prasīts, ka bez tā, ka par locekli vai locekļa aizstājēju Reģionu komitejā ieceļ personas, kas ir reģionālo vai vietējo struktūru pārstāvji, tiem ir reģionālas vai vietējas vēlētas varas pilnvaras, vai arī tie ir politiski atbildīgi kādam vēlētam forumam.

               (2)

               Līguma 305. pantā ir noteikts, ka Padome uz pieciem gadiem ieceļ amatā Reģionu komitejas locekļus un tādu pašu skaitu locekļu aizstājēju saskaņā ar dalībvalstu iesniegtajiem priekšlikumiem.

               (3)

               Ņemot vērā to, ka Reģionu komitejas locekļu un viņu aizstājēju pilnvaru termiņš beidzās 2015. gada 25. janvārī, bija jāieceļ jauni tās locekļi un locekļu aizstājēji.

               (4)

               Padome 2015. gada 26. janvārī pieņēma Lēmumu (ES) 2015/116 (2), ieceļot Beļģijas, Bulgārijas, Čehijas Republikas, Dānijas, Igaunijas, Īrijas, Grieķijas, Spānijas, Francijas, Horvātijas, Itālijas, Kipras, Latvijas, Lietuvas, Luksemburgas, Ungārijas, Maltas, Nīderlandes, Austrijas, Portugāles, Rumānijas, Slovēnijas, Slovākijas, Somijas un Zviedrijas valdību izvirzītos locekļus un viņu aizstājējus, kā arī Vācijas valdības izvirzītos 23 locekļus un 23 locekļu aizstājējus un Polijas valdības izvirzītos 18 locekļus un 16 locekļu aizstājējus laikposmam no 2015. gada 26. janvāra līdz 2020. gada 25. janvārim. Tos locekļus un locekļu aizstājējus, kuru kandidatūras nebija paziņotas Padomei līdz 2015. gada 22. janvārim, Lēmumā (ES) 2015/116 nevarēja iekļaut.

               (5)

               2015. gada 2. februārī un 2015. gada 3. februārī Padomei tika iesniegts Apvienotās Karalistes ierosinātais locekļu un locekļu aizstājēju saraksts un Vācijas valdības ierosinātais saraksts ar vienu locekli un vienu locekļa aizstājēju. Minētie locekļi un locekļu aizstājēji būtu jāieceļ amatā uz to pašu laikposmu, proti, no 2015. gada 26. janvāra līdz 2020. gada 25. janvārim, kā locekļi un locekļu aizstājēji, kas iecelti ar Lēmumu (ES) 2015/116. Tādēļ šis lēmums būtu jāpiemēro ar atpakaļejošu spēku no 2015. gada 26. janvāra. Trešo lēmumu, ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas atlikušos locekļus un viņu aizstājējus, pieņems vēlāk,

         IR PIEŅĒMUSI ŠO LĒMUMU.
   1. pants
   Par Reģionu komitejas locekļiem vai locekļu aizstājējiem laikposmam no 2015. gada 26. janvāra līdz 2020. gada 25. janvārim ieceļ:

               —

               kā locekļus – personas, kas uzskaitītas šā lēmuma I pielikumā pēc piederības attiecīgai dalībvalstij;

               —

               kā locekļu aizstājējus – personas, kas uzskaitītas šā lēmuma II pielikumā pēc piederības attiecīgai dalībvalstij.

         2. pants
   Šis lēmums stājas spēkā tā pieņemšanas dienā.
   To piemēro no 2015. gada 26. janvāra.

      Briselē, 2015. gada 5. februārī

            Padomes vārdā –

            priekšsēdētājs

         E. RINKĒVIČS

      (1)  OV L 365, 19.12.2014., 143. lpp.

      (2)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

      I PIELIKUMS

         ПРИЛОЖЕНИЕ I – ANEXO I – PŘÍLOHA I – BILAG I – ANHANG I – I LISA – ΠΑΡΑΡΤΗΜΑ Ι – ANNEX I – ANNEXE I – PRILOG I – ALLEGATO I – I PIELIKUMS – I PRIEDAS – I. MELLÉKLET – ANNESS I – BIJLAGE I – ZAŁĄCZNIK I – ANEXO I – ANEXA I – PRÍLOHA I – PRILOGA I – LIITE I – BILAGA I

         Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

      DEUTSCHLAND
      Frau Marion WALSMANN
      Mitglied des Thüringer Landtags
      UNITED KINGDOM

                  Cllr Stephen ALAMBRITIS
                  Leader of London Borough of Merton

                  Mr Michael ANTONIW
                  Assembly Member for Pontypridd

                  Cllr Sir Albert BORE
                  Member of Birmingham City Council

                  Cllr Robert Charles BRIGHT
                  Leader of Newport City Council

                  Cllr Anthony Gerard BUCHANAN
                  Councillor East Renfrewshire Council

                  Cllr Joseph COONEY
                  Leader of Pendle Council

                  Cllr Andrew Varah COOPER
                  Member of Kirklees Council

                  Cllr Trevor CUMMINGS
                  Member of Ards Borough Council

                  Jeremy Roger EVANS
                  Assembly Member Greater London Authority

                  Ms Megan FEARON
                  Member of the Northern Ireland Assembly

                  Ms Patricia Josephine FERGUSON
                  Constituency member for Glasgow Maryhill & Springburn

                  Cllr Robert Ian Neilson GORDON
                  Member of Hertfordshire Council

                  Cllr Judith HUGHES
                  Member of Kirklees Council

                  Cllr Gordon Charles KEYMER
                  Leader of Tandridge District Council

                  Cllr Margaret Ann LISHMAN
                  Member of Burnley Council

                  Cllr Cormack MCCHORD
                  Councillor for Stirling

                  Mr William Stewart MAXWELL
                  MSP for West of Scotland

                  Cllr Kevin PEEL
                  Member of Manchester City Council

                  Cllr Dorothy SHARPE
                  Member of East Riding of Yorkshire Council

                  Cllr Jill SHORTLAND
                  Member of Somerset Council

                  Cllr Harvey SIGGS
                  Member of Mendip Council

                  Cllr Judith Anne WALLACE
                  Member of North Tyneside Council

                  Cllr Paul WATSON
                  Leader, Sunderland Council

                  Cllr Emily WESTLEY
                  Member of Hastings Council

      II PIELIKUMS

         ПРИЛОЖЕНИЕ II – ANEXO II – PŘÍLOHA II – BILAG II – ANHANG II – II LISA – ΠΑΡΑΡΤΗΜΑ IΙ – ANNEX II – ANNEXE II – PRILOG II – ALLEGATO II – II PIELIKUMS – II PRIEDAS – II. MELLÉKLET – ANNESS II – BIJLAGE II – ZAŁĄCZNIK II – ANEXO II – ANEXA II – PRÍLOHA II – PRILOGA II – LIITE II – BILAGA II

         Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/Suppleanter

      DEUTSCHLAND
      Frau Dorothea MARX
      Mitglied des Thüringer Landtags
      UNITED KINGDOM

                  Cllr Sanchia ALASIA
                  Member of London Borough of Barking & Dagenham

                  Jennette ARNOLD
                  Assembly Member Greater London Authority

                  Cllr Shurma BATSON
                  Member of Stevenage Council

                  Cllr Zahid Mehmood CHAUHAN
                  Member of Oldham Council

                  Cllr John Paul FINDLOW
                  Member of Cheshire East Council

                  Cllr Gillian FORD
                  Member of London Borough of Havering

                  Cllr Barbara GRANT
                  East Renfrewshire Council

                  Cllr Suzanne Ellen GROCOTT
                  Member of London Borough of Merton

                  Cllr Arnold HATCH
                  Member of Craigavon Borough Council

                  Cllr Doreen HUDDART
                  Member of Newcastle City Council

                  Cllr Ronald Arvon HUGHES
                  Member of Conwy County Borough Council

                  Mr James Robert HUME
                  Regional List member for South of Scotland

                  Cllr Imran HUSSAIN
                  Member of Bradford Council

                  Cllr Geoffrey KNIGHT
                  Member of Lancaster Council

                  Sir James Angus Rhoderick MCGRIGOR
                  Regional List Member for the Highlands and Islands

                  Mr Fearghal MCKINNEY
                  Member of the Northern Ireland Assembly

                  Cllr Robert John PRICE
                  Leader of Oxford Council

                  Cllr Gary ROBINSON
                  Leader Shetland Islands Council

                  Cllr Linda ROBINSON
                  Member of Wychavon Council

                  Cllr Sarah Elizabeth RUSSELL
                  Member of Derby Council

                  Cllr David SHAKESPEARE
                  Member of Wycombe Council

                  Rhodri Glyn THOMAS
                  Assembly Member for Carmarthen East and Dinefwr

                  Cllr Kay TWITCHEN
                  Member of Essex County Council

                  Cllr Martin John Beresford VEAL
                  Chairman, Bath & North East Somerset Council


title: Politikas un drošības komitejas Lēmums EUSEC/1/2008 ( 2008. gada 12. februāris ) par to, lai ieceltu amatā misijas vadītāju Eiropas Savienības konsultāciju un palīdzības misijai saistībā ar drošības sektora reformu Kongo Demokrātiskajā Republikā ( EUSEC RD Kongo)

text:
               29.2.2008

               LV

               Eiropas Savienības Oficiālais Vēstnesis

               L 56/63

      POLITIKAS UN DROŠĪBAS KOMITEJAS LĒMUMS EUSEC/1/2008
   (2008. gada 12. februāris)
   par to, lai ieceltu amatā misijas vadītāju Eiropas Savienības konsultāciju un palīdzības misijai saistībā ar drošības sektora reformu Kongo Demokrātiskajā Republikā (EUSEC RD Kongo)
   (2008/171/KĀDP)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 25. panta 3. punktu,
   ņemot vērā Padomes Vienoto rīcību 2007/406/KĀDP (2007. gada 12. jūnijs) par Eiropas Savienības konsultāciju un palīdzības misiju saistībā ar drošības sektora reformu Kongo Demokrātiskajā Republikā (EUSEC RD Kongo) (1) un jo īpaši tās 8. pantu,
   tā kā:

               (1)

               Saskaņā ar Vienotās rīcības 2007/406/KĀDP 8. pantu Padome pilnvaroja Politikas un drošības komiteju (PDK) pieņemt turpmākus lēmumus par to, lai ieceltu amatā misijas vadītāju.

               (2)

               Saskaņā ar Vienotās rīcības 2007/406/KĀDP 5. pantu Pierre Michel JOANA iecēla par Eiropas Savienības konsultāciju un palīdzības misijas vadītāju saistībā ar drošības sektora reformu Kongo Demokrātiskajā Republikā.

               (3)

                  Pierre Michel JOANA2007. gada 19. decembrī iesniedza paziņojumu par atkāpšanos no amata.

               (4)

               Ģenerālsekretārs/augstais pārstāvis ierosinājis iecelt Michel SIDO par jauno misijas vadītāju Eiropas Savienības konsultāciju un palīdzības misijai saistībā ar drošības sektora reformu Kongo Demokrātiskajā Republikā,

         IR NOLĒMUSI ŠĀDI.
   1. pants
   Ar šo Michel SIDO tiek iecelts par Eiropas Savienības konsultāciju un palīdzības misijas vadītāju saistībā ar drošības sektora reformu Kongo Demokrātiskajā Republikā.
   2. pants
   Šis lēmums stājas spēkā 2008. gada 1. martā.

      Briselē, 2008. gada 12. februārī

            Politikas un drošības komitejas vārdā —

            priekšsēdētāja

         M. IPAVIC

      (1)  OV L 151, 13.6.2007., 52. lpp.


title: Padomes Lēmums (ES) 2016/2234 (2016. gada 21. novembris) par to, lai Savienības vārdā parakstītu Sadarbības nolīgumu starp Eiropas Savienību un Aeronavigācijas drošības aģentūru Āfrikā un Madagaskarā (ASECNA) par satelītnavigācijas attīstību un saistīto pakalpojumu sniegšanu ASECNA kompetences zonā par labu civilajai aviācijai

text:
               13.12.2016

               LV

               Eiropas Savienības Oficiālais Vēstnesis

               L 337/1

         PADOMES LĒMUMS (ES) 2016/2234
   (2016. gada 21. novembris)
   par to, lai Savienības vārdā parakstītu Sadarbības nolīgumu starp Eiropas Savienību un Aeronavigācijas drošības aģentūru Āfrikā un Madagaskarā (ASECNA) par satelītnavigācijas attīstību un saistīto pakalpojumu sniegšanu ASECNA kompetences zonā par labu civilajai aviācijai
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 172. pantu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Padome 2014. gada 25. septembrī deva atļauju Komisijai Savienības vārdā risināt sarunas par starptautisku nolīgumu ar Aeronavigācijas drošības aģentūru Āfrikā un Madagaskarā, izveidojot nosacījumus uz satelītiem balstītu signāla pastiprināšanas pakalpojumu (SBAS) sniegšanai Āfrikā, kuru pamatā ir Eiropas Satelītnavigācijas programma EGNOS.

               (2)

               Pēc šīm sarunām 2016. gada 12. maijā tika parafēts sadarbības nolīgums starp Eiropas Savienību un Aeronavigācijas drošības aģentūru Āfrikā un Madagaskarā (ASECNA) par satelītnavigācijas attīstību un saistīto pakalpojumu sniegšanu ASECNA kompetences zonā par labu civilajai aviācijai (“nolīgums”).

               (3)

               Nolīgums būtu jāparaksta,

         IR PIEŅĒMUSI ŠO LĒMUMU.
   1. pants
   Ar šo atļauj Savienības vārdā parakstīt Sadarbības nolīgumu starp Eiropas Savienību un Aeronavigācijas drošības aģentūru Āfrikā un Madagaskarā (ASECNA) par satelītnavigācijas attīstību un saistīto pakalpojumu sniegšanu ASECNA kompetences zonā par labu civilajai aviācijai.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu, ņemot vērā tā noslēgšanu.
   3. pants
   Šis lēmums stājas spēkā tā pieņemšanas dienā.

      Briselē, 2016. gada 21. novembrī

            Padomes vārdā –

            priekšsēdētājs

         P. PLAVČAN


title: Eiropas Parlamenta Lēmums (ES) 2016/1591 (2016. gada 28. aprīlis) par kopuzņēmuma “2. ierosme inovatīvu zāļu jomā” (bijušais Kopuzņēmums novatorisku zāļu jomā uzsāktās ierosmes īstenošanai) 2014. finanšu gada budžeta izpildes apstiprināšanu

text:
               14.9.2016

               LV

               Eiropas Savienības Oficiālais Vēstnesis

               L 246/411

         EIROPAS PARLAMENTA LĒMUMS (ES) 2016/1591
   (2016. gada 28. aprīlis)
   par kopuzņēmuma “2. ierosme inovatīvu zāļu jomā” (bijušais Kopuzņēmums novatorisku zāļu jomā uzsāktās ierosmes īstenošanai) 2014. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā kopuzņēmuma “2. ierosme inovatīvu zāļu jomā” (bijušais Kopuzņēmums novatorisku zāļu jomā uzsāktās ierosmes īstenošanai) 2014. finanšu gada galīgos pārskatus,

               —

               ņemot vērā Revīzijas palātas ziņojumu par Kopuzņēmuma novatorisku zāļu jomā uzsāktās ierosmes īstenošanai 2014. finanšu gada pārskatiem ar Kopuzņēmuma atbildi (1),

               —

               ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2014. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2016. gada 12. februāra ieteikumu par apstiprinājumu, ko sniedz Kopuzņēmumam par 2014. finanšu gada budžeta izpildi (05587/2016 – C8-0056/2016),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 209. pantu,

               —

               ņemot vērā Padomes 2007. gada 20. decembra Regulu (EK) Nr. 73/2008, ar ko izveido Kopuzņēmumu novatorisku zāļu jomā uzsāktās ierosmes īstenošanai (4),

               —

               ņemot vērā Padomes 2014. gada 6. maija Regulu (ES) Nr. 557/2014, ar ko izveido kopuzņēmumu “2. ierosme inovatīvu zāļu jomā” (5), un jo īpaši tās 1. panta 2. punktu un 12. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (6),

               —

               ņemot vērā Komisijas 2013. gada 30. septembra Deleģēto regulu (ES) Nr. 110/2014 par finanšu paraugregulu publiskā un privātā sektora partnerības struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 209. pantā (7),

               —

               ņemot vērā Reglamenta 94. pantu un V pielikumu,

               —

               ņemot vērā Budžeta kontroles komitejas ziņojumu (A8-0081/2016),

               1.

               sniedz kopuzņēmuma “2. ierosme inovatīvu zāļu jomā” (bijušais Kopuzņēmums novatorisku zāļu jomā uzsāktās ierosmes īstenošanai) izpilddirektoram apstiprinājumu par Kopuzņēmuma 2014. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt kopuzņēmuma “2. ierosme inovatīvu zāļu jomā” (bijušais Kopuzņēmums novatorisku zāļu jomā uzsāktās ierosmes īstenošanai) izpilddirektoram, Padomei, Komisijai un Revīzijas palātai un nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerāldirektors

         Klaus WELLE

      (1)  OV C 422, 17.12.2015., 61. lpp.

      (2)  OV C 422, 17.12.2015., 62. lpp.

      (3)  OV L 298, 26.10.2012., 1. lpp.

      (4)  OV L 30, 4.2.2008., 38. lpp.

      (5)  OV L 169, 7.6.2014., 54. lpp.

      (6)  OV L 357, 31.12.2002., 72. lpp.

      (7)  OV L 38, 7.2.2014., 2. lpp.


title: Eiropas Parlamenta Lēmums (2009. gada 23. aprīlis) par Eurojust 2007. finanšu gada budžeta izpildes apstiprināšanu

text:
               26.9.2009

               LV

               Eiropas Savienības Oficiālais Vēstnesis

               L 255/112

         EIROPAS PARLAMENTA LĒMUMS
   (2009. gada 23. aprīlis)
   par Eurojust 2007. finanšu gada budžeta izpildes apstiprināšanu
   (2009/643/EK)
   EIROPAS PARLAMENTS,

               —

               ņemot vērā Eurojust 2007. finanšu gada galīgos pārskatus (1),

               —

               ņemot vērā Revīzijas palātas ziņojumu par Eurojust 2007. finanšu gada pārskatiem, ar Eurojust atbildēm (2),

               —

               ņemot vērā Padomes 2009. gada 10. februāra ieteikumu (5588/2009 – C6-0060/2009),

               —

               ņemot vērā EK līgumu un it īpaši tā 276. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,

               —

               ņemot vērā Padomes 2002. gada 28. februāra Lēmumu 2002/187/JHA, ar ko izveido Eurojust, lai pastiprinātu cīņu pret smagiem noziegumiem (4), un it īpaši tā 36. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,

               —

               ņemot vērā Reglamenta 71. pantu un V pielikumu,

               —

               ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A6-0161/2009),

               1.

               sniedz Eurojust administratīvajam direktoram apstiprinājumu par Eurojust 2007. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eurojust administratīvajam direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Klaus WELLE

      (1)  OV C 278, 31.10.2008., 57. lpp.

      (2)  OV C 311, 5.12.2008., 142. lpp.

      (3)  OV L 248, 16.9.2002., 1. lpp.

      (4)  OV L 63, 6.3.2002., 1. lpp.

      (5)  OV L 357, 31.12.2002., 72. lpp.

   EIROPAS PARLAMENTA REZOLŪCIJA
   (2009. gada 23. aprīlis)
   ar konstatējumiem, kas ir neatņemama daļa no Lēmuma par Eurojust 2007. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā Eurojust 2007. finanšu gada galīgos pārskatus (1),

               —

               ņemot vērā Revīzijas palātas ziņojumu par Eurojust 2007. finanšu gada pārskatiem, ar Eurojust atbildēm (2),

               —

               ņemot vērā Padomes 2009. gada 10. februāra ieteikumu (5588/2009 – C6-0060/2009),

               —

               ņemot vērā EK līgumu un it īpaši tā 276. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,

               —

               ņemot vērā Padomes 2002. gada 28. februāra Lēmumu 2002/187/JHA, ar ko izveido Eurojust, lai pastiprinātu cīņu pret smagiem noziegumiem (4), un it īpaši tā 36. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,

               —

               ņemot vērā Reglamenta 71. pantu un V pielikumu,

               —

               ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A6-0161/2009),

               A.

               tā kā Eiropas Revīzijas palāta (ERP) norādīja, ka tā ir guvusi pamatotu pārliecību par to, ka gada pārskati par 2007. finanšu gadu ir ticami un ka pakārtotie darījumi kopumā ir likumīgi un pareizi;

               B.

               tā kā 2008. gada 22. aprīlī Parlaments sniedza Eurojust administratīvajam direktoram apstiprinājumu par Eurojust 2006. finanšu gada budžeta izpildi (6) un lēmumam par budžeta izpildes apstiprināšanu pievienotajā rezolūcijā tostarp:

                           —

                           ņēma vērā ERP ziņojumā par 2006. gadu iekļauto konstatējumu, ka administratīvo izdevumu jomā pārnesumu līmenis bija 33 % un pamatdarbības izdevumu jomā – 30 %, ka bija veikti daudzi apropriāciju pārvietojumi no vienas budžeta pozīcijas uz citu un apliecinošie dokumenti vairākos gadījumos nebija pietiekami detalizēti, tādējādi nebija stingri ievērots budžeta specifikācijas princips,

                           —

                           turklāt ņēma vērā ERP konstatējumu, ka nebija stingri ievēroti iepirkuma noteikumi un nebija izveidots pamatlīdzekļu reģistrs, kurā iekļauti visi aktīvi un to vērtība, lai to izmantotu Eurojust īpašumu uzraudzīšanai; aicināja Eurojust stingri piemērot iepirkuma noteikumus, it īpaši attiecībā uz pamatlīgumiem,

                           —

                           pauda bažas par Eurojust gada pārskatā iekļauto izteikumu, ka 2006. gadā vēl joprojām bija daudz iespēju paplašināt Eurojust sadarbību ar OLAF, tostarp noslēdzot oficiālu sadarbības līgumu;

               1.

               norāda – lai gan ERP ir sniegusi pozitīvu ticamības deklarāciju, tās konstatējumi liecina par to, ka budžeta izpildes, publiskā iepirkuma un darbā pieņemšanas plānošanas jomā joprojām pastāv strukturālas problēmas;

               2.

               pauž gandarījumu par Eurojust 2007. gada pārskatā iekļauto informāciju, ka Eurojust2007. gada 1. oktobrī ir ieviesusi ABAC (uzkrājumu principa grāmatvedību);

               3.

               konstatē, ka saskaņā ar Eurojust 2007. gada pārskatu saistībā ar Eurojust straujo izaugsmi un no tās izrietošo nepieciešamību pēc jaunām telpām Eurojust sadarbojas ar uzņēmējvalsti, lai uz laiku nodrošinātu papildu biroja telpas; konstatē, ka saskaņā ar Eurojust 2007. gada pārskatu uzņēmējvalsts ir apņēmusies līdz 2012. gadam nodrošināt piemērotas jaunas telpas;

               4.

               prasa Eurojust iekļaut 2008. gada pārskatā jaunāko informāciju attiecībā uz sarunām par jaunām telpām, pagaidu pasākumiem un finansiālo ietekmi;

         Liels pārnesto apropriāciju apjoms

               5.

               pievērš uzmanību ERP konstatējumam, ka no 2007. gadā piešķirtajiem EUR 18 000 000 uz nākamo gadu tika pārnesti EUR 5 200 000;

               6.

               pauž bažas par ERP secinājumu, ka tik liels pārnesto apropriāciju apjoms ir pretrunā gada pārskata principam un liecina par nepilnībām Eurojust darbības programmas izstrādē un uzraudzībā;

               7.

               pievērš uzmanību Eurojust atbildei, ka liels apropriāciju apjoms tika pārnests uz nākamo gadu tādēļ, ka līdzekļu pārvaldīšanai trūka darbinieku un bija radušies sarežģījumi saistībā ar jaunās iepirkuma sistēmas īstenošanu; konstatē, ka 2007. gada amatu sarakstā no 147 amata vietām bija aizpildītas tikai 95;

               8.

               atzīmē, ka 2008. gadā Eurojust ieviesa pārnesumu samazinājuma stratēģiju;

         Iepirkuma procedūru nepilnības

               9.

               atzīst, ka atbilstīgi ERP pagājušā gada ieteikumiem Eurojust centralizēja iepirkuma procedūru pārvaldību, uzticot to specializētai struktūrvienībai;

               10.

               tomēr pauž nožēlu, ka tāpat kā divus iepriekšējos gadus ERP joprojām atklāja nepilnības iepirkuma procedūrās;

               11.

               pauž pārsteigumu par ERP konstatējumu, ka Eurojust pagarināja noslēgtos līgumus tā, ka šis pagarinājums ir pretrunā noteikumiem, lai gan jau ilgu laiku iepriekš bija zināms par līgumu termiņu beigām;

               12.

               pilnībā atbalsta ERP ieteikumu, ka kredītrīkotājam jāievieš efektīvs iepirkuma procedūru pārvaldīšanas plāns;

               13.

               atzīmē, ka Eurojust formulēja vispārēju iepirkuma plānu 2008. gadam un pieņēma lēmumu par iepirkuma organizēšanu un ar to saistītiem uzdevumiem un ka par visiem ERP minētajiem līgumiem atkārtoti rīkoja konkursus atbilstīgi noteikumiem;

         Nepilnības darbā pieņemšanas plānošanā

               14.

               pievērš uzmanību ERP konstatējumam, ka 2007. gadā amatu sarakstā bija paredzētas 147 vietas salīdzinājumā ar 112 vietām, kas bija paredzētas 2006. gadā, un ka līdz 2006. gada beigām bija aizpildītas tikai 87 vietas;

               15.

               pauž bažas par ERP konstatējumu, ka Eurojust neizdevās pieņemt darbā 60 darbiniekus, lai aizpildītu 2007. gada amatu sarakstā paredzētās vietas, un ka līdz 2007. gada beigām bija aizpildītas tikai 95 vietas;

               16.

               piekrīt ERP viedoklim, ka minētā situācija liecina par nepilnībām Eurojust darbā pieņemšanas plānošanā;

               17.

               pauž nožēlu, ka saskaņā ar Eurojust atzinumu ievērojamais darbinieku trūkums negatīvi ietekmēja budžeta izpildi;

               18.

               konstatē, ka Eurojust, spriežot pēc tās atbildēm, plānoja aizpildīt amata sarakstā paredzētās vietas 2008. gadā;

               19.

               konstatē, ka līdz 2008. gada beigām tika aizpildītas 130 no 175 vietām, kas bija paredzētas 2008. gada amatu sarakstā; atzinīgi vērtē to, ka Eurojust ir samazinājis brīvo amata vietu īpatsvaru no 34 % 2007. gada beigās līdz 25 % 2008. gada beigās; mudina Eurojust turpināt centienus pēc iespējas ātrāk aizpildīt brīvās amata vietas;

               20.

               pamatojoties uz Eurojust 2007. gada pārskatu, konstatē, ka Eurojust:

                           —

                           ir izstrādājusi daudzgadu personāla politikas plānu periodam no 2007. līdz 2010. gadam,

                           —

                           ir pieņēmusi jaunas darbā pieņemšanas politikas pamatnostādnes, kurās norādīts tiesiskais regulējums, principi, atlases process, procesā iesaistītie dalībnieki un to loma,

                           —

                           plāno noslēgt aģentūru darba tirgus līgumu;

         Saistībā ar 2006. gada budžeta izpildes apstiprinājumu veiktie pasākumi

               21.

               aicina Eurojust ievērot ERP ieteikumus, jo īpaši budžeta izpildes, iepirkuma un darbā pieņemšanas jomās, un 2008. gada pārskatā sniegt detalizētu ziņojumu par veiktajiem pasākumiem;

               22.

               pauž gandarījumu par to, ka 2008. gada 24. septembrī tika noslēgts “Praktiskais nolīgums par Eurojust un OLAF sadarbības nosacījumiem” (7);

               23.

               norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, un sakarā ar tiem vērš uzmanību uz Parlamenta 2009. gada 23. aprīļa rezolūciju par ES aģentūru finanšu pārvaldību un kontroli (8).

      (1)  OV C 278, 31.10.2008., 57. lpp.

      (2)  OV C 311, 5.12.2008., 142. lpp.

      (3)  OV L 248, 16.9.2002., 1. lpp.

      (4)  OV L 63, 6.3.2002., 1. lpp.

      (5)  OV L 357, 31.12.2002., 72. lpp.

      (6)  OV L 88, 31.3.2009., 234. lpp.

      (7)  OV C 314, 9.12.2008., 3. lpp.

      (8)  Sk. šā Oficiālā Vēstneša 206 lpp.


               5.2.2016

               LV

               Eiropas Savienības Oficiālais Vēstnesis

               C 45/97

         P7_TA(2013)0106
   Pieprasījums atcelt Hans-Peter Martin imunitāti
   Eiropas Parlamenta 2013. gada 16. aprīļa lēmums par pieprasījumu atcelt Hans–Peter Martin imunitāti (2012/2326(IMM))
   (2016/C 045/16)

      Eiropas Parlaments,

               —

               ņemot vērā Austrijas pastāvīgā pārstāvja Eiropas Savienībā iesniegto pieprasījumu atcelt Hans–Peter Martin imunitāti sakarā ar lietu, ko izskata Vīnes prokuratūra, kas tika iesniegts 2012. gada 27. jūnijā un par kuru paziņoja plenārsēdē 2012. gada 12. decembrī,

               —

               pēc Hans–Peter Martin uzklausīšanas saskaņā ar Reglamenta 7. panta 3. punktu, kas notika 2013. gada 20. feburārī,

               —

               ņemot vērā 7. protokola par privilēģijām un imunitāti Eiropas Savienībā 9. pantu, kā arī 1976. gada 20. septembra Akta par Eiropas Parlamenta deputātu ievēlēšanu tiešās vispārējās vēlēšanās 6. panta 2. punktu,

               —

               ņemot vērā Eiropas Savienības Tiesas 1964. gada 12. maija, 1986. gada 10. jūlija, 2008. gada 15. oktobra, 2008. gada 21. oktobra, 2010. gada 19. marta un 2011. gada 6. septembra spriedumus (1),

               —

               ņemot vērā 2011. gada 13. septembra lēmumu par pieprasījumu atcelt Hans-Peter Martin deputāta imunitāti (2),

               —

               ņemot vērā Austrijas Konstitucionālā likuma 57. pantu,

               —

               ņemot vērā Reglamenta 6. panta 2. punktu un 7. pantu,

               —

               ņemot vērā Juridiskās komitejas ziņojumu (A7-0106/2013),

               A.

               tā kā, balstoties uz Vīnes prokuratūras 2011. gada 29. aprīlī iesniegto pieprasījumu, par kuru tika paziņots plenārsēdē 2011. gada 12. maijā, Parlaments 2011. gada 13. septembrī pieņēma lēmumu atcelt Eiropas Parlamenta deputāta Hans-Peter Martin imunitāti saistībā ar viņam izvirzīto apsūdzību par Likuma par politiskajām partijām 2.b iedaļas pārkāpumu – partijas līdzekļu piesavināšanos;

               B.

               tā kā Vīnes prokuratūra ir pieprasījusi paplašinātu Hans–Peter Martin imunitātes atcelšanu, lai varētu veikt pirmstiesas izmeklēšanu, pamatojoties uz papildu apsūdzībām, kas viņam izvirzītas, īpaši apsūdzību krāpšanā;

               C.

               tā kā paplašinātā Hans–Peter Martin imunitātes atcelšana jo īpaši attiecas uz iespējamu krāpšanu vainu pastiprinošos apstākļos, uz ko attiecas Austrijas Kriminālkodeksa 146. pants un 147. panta 3. punkts;

               D.

               tā kā saskaņā ar Protokola par privilēģijām un imunitāti Eiropas Savienībā 9. pantu Eiropas Parlamenta deputātiem savas valsts teritorijā ir tāda pati imunitāte, kāda ir piešķirta attiecīgās valsts parlamenta deputātiem;

               E.

               tā kā saskaņā ar Austrijas Federālā konstitucionālā likuma 57. panta 2. punktu Nacionālā padomes (Nationalrat) deputātus var aizturēt tikai par kriminālnoziegumu, ja aizturēšanai piekrīt Nacionālā padome, izņemot gadījumus, kuros viņi ir pieķerti nozieguma izdarīšanas vietā, un tā kā Nacionālās padomes locekļa dzīves vietas kratīšana arī drīkst veikt tikai ar Nacionālās padomes atļauju; tā kā papildus tam saskaņā ar Austrijas Federālā konstitucionālā likuma 57. panta 3. punktu pret Nacionālās padomes deputātiem nedrīkst uzsākt nevienu oficiālu juridisku procesu par sodāmu nodarījumu, ja nav saņemta Nacionālās padomes piekrišana, izņemot gadījumus, kuros šāds nodarījums acīmredzami nav saistīts ar konkrētā deputāta politisko darbību, un tā kā saskaņā ar šo normu attiecīgajai iestādei ir Nacionālajai Padomei jāprasa pieņemt lēmumu par to, vai attiecīgais nodarījums ir saistīts ar politisko darbību, ja to pieprasa konkrētais deputāts vai viena trešdaļa atbilstošās pastāvīgās komitejas deputātu;

               F.

               tā kā Protokola par privilēģijām un imunitāti Eiropas Savienībā 9. pants un Austrijas Konstitucionālā likuma (Bundesverfassungsgesetz) 57. pants neliedz atcelt Hans-Peter Martin deputāta imunitāti;

               G.

               tā kā tamdēļ šajā lietā ir ieteicams atcelt Parlamenta deputāta imunitāti;

               1.

               nolemj atcelt Hans-Peter Martin imunitāti;

               2.

               uzdod priekšsēdētājam nekavējoties nosūtīt šo lēmumu un atbildīgās komitejas ziņojumu Austrijas Republikas kompetentajām iestādēm un Hans-Peter Martin.

      (1)  1964. gada 12. maija spriedums lietā 101/63, Wagner/Fohrmann un Krier (Recueil, 195. lpp.), 1986. gada 10. jūlija spriedums lietā 149/85, Wybot/Faure u. c. (Recueil, 2403. lpp.), 2008. gada 15. oktobra spriedums lietā T-345/05, Mote/Parlaments (Krājums, II-2849. lpp.), 2008. gada 21. oktobra spriedums apvienotajās lietās C-200/07 un C-201/07, Marra/De Gregorio un Clemente (Krājums, I-7929. lpp.), 2010. gada 19. marta spriedums lietā T-42/06, Gollnisch/Parlaments (Krājums, II-1135. lpp.), 2011. gada 6. septembra spriedums lietā C-163/10, Patriciello (Krājums, I-7565. lpp.

      (2)  OV C 51 E, 22.2.2013., 150. lpp.


title: Padomes Lēmums (1982. gada 24. jūnijs), ar ko noslēdz Konvenciju par migrējošo savvaļas dzīvnieku sugu aizsardzību

text:
Svarīgs juridisks paziņojums

|

31982D0461

Oficiālais Vēstnesis L 210 , 19/07/1982 Lpp. 0010 - 0022 Speciālizdevums somu valodā: Nodaļa 15 Sējums 4 Lpp. 0010  Speciālizdevums spāņu valodā: Nodaļa 15 Sējums 3 Lpp. 0215  Speciālizdevums zviedru valodā: Nodaļa 15 Sējums 4 Lpp. 0010  Speciālizdevums portugāļu valodā Nodaļa 15 Sējums 3 Lpp. 0215

		Padomes Lēmums(1982. gada 24. jūnijs),ar ko noslēdz Konvenciju par migrējošo savvaļas dzīvnieku sugu aizsardzību(82/461/EEK)EIROPAS KOPIENU PADOME,ņemot vērā Eiropas Ekonomikas kopienas dibināšanas līgumu, jo īpaši tā 235. pantu,ņemot vērā Komisijas priekšlikumu,ņemot vērā Eiropas Parlamenta atzinumu [1],ņemot vērā Ekonomikas un sociālo lietu komitejas atzinumu [2],tā kā Eiropas Kopienas rīcības programma vides jomā tika pieņemta ar 1973. gada 22. novembra Deklarāciju [3], un papildināta ar 1977. gada 17. maija rezolūciju [4]; tā kā vides politikas mērķis Kopienā, kā definēts šajos tiesību aktos, ir uzlabot dzīves kvalitāti un aizsargāt vidi;tā kā Padome ir pieņēmusi Direktīvu 79/409/EEK par savvaļas putnu aizsardzību [5];tā kā Kopiena piedalījās sarunās par Konvencijas par migrējošo savvaļas dzīvnieku sugu aizsardzību noslēgšanu;tā kā Kopienas noslēgtā Konvencija ir vajadzīga, lai Kopiena varētu vest sarunas un noslēgt reģionālos nolīgumus, kas paredzēti minētajā Konvencijā, ciktāl tādi nolīgumi ir saskaņā ar ekskluzīvām pilnvarām, kas Kopienai piešķirtas ar Direktīvu 79/409/EEK;tā kā Kopienas noslēgtā Konvencija neiekļauj Kopienas ekskluzīvo pilnvaru paplašināšanu, neierobežojot nevienu juridisko aktu, ko Kopiena var pieņemt vēlāk;tā kā ņemot vērā Grenlandes īpašo dabas situāciju un tās iedzīvotāju dzīves apstākļus, šī Konvencija neattiecas uz Grenlandi,IR PIEŅĒMUSI ŠO LĒMUMU.1. pantsAr šo Eiropas Ekonomikas kopienas vārdā apstiprina Konvencija par migrējošo savvaļas dzīvnieku sugu aizsardzību.Konvencijas teksts ir pievienots šim lēmumam.2. pantsPadomes priekšsēdētājs deponē pievienošanās dokumentu, kā paredzēts Konvencijas XVII pantā, teritorijām, uz kurām attiecas Eiropas Kopienas dibināšanas līgums atbilstīgi nosacījumiem, kas noteikti līgumā, izņemot Grenlandi.Luksemburgā, 1982. gada 24. jūnijāPadomes vārdā —priekšsēdētājsF. Aerts[1] OV C 327, 14.12.1981., 95. lpp.[2] OV C 300, 18.11.1980., 15. lpp.[3] OV C 112, 20.12.1973., 1. lpp.[4] OV C 139, 13.6.1977., 1. lpp.[5] OV L 103, 25.4.1979., 1. lpp.--------------------------------------------------


title: Eiropas Parlamenta un Padomes Lēmums (ES) 2016/989 (2016. gada 8. jūnijs) par Eiropas Globalizācijas pielāgošanās fonda izmantošanu (Francijas pieteikums EGF/2015/010 FR/MoryGlobal)

text:
               21.6.2016

               LV

               Eiropas Savienības Oficiālais Vēstnesis

               L 162/10

         EIROPAS PARLAMENTA UN PADOMES LĒMUMS (ES) 2016/989
   (2016. gada 8. jūnijs)
   par Eiropas Globalizācijas pielāgošanās fonda izmantošanu (Francijas pieteikums EGF/2015/010 FR/MoryGlobal)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006 (1), un jo īpaši tās 15. panta 4. punktu,
   ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību (2) un jo īpaši tā 13. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Globalizācijas pielāgošanās fonda (EGF) mērķis ir sniegt atbalstu darba ņēmējiem, kas atlaisti no darba, un pašnodarbinātām personām, kuru darbība ir beigusies tādēļ, ka globalizācijas dēļ ir notikušas lielas strukturālas pārmaiņas pasaules tirdzniecības modeļos, turpinās globālā finanšu un ekonomikas krīze vai ir sākusies jauna globāla finanšu un ekonomikas krīze, un lai palīdzētu viņiem no jauna iekļauties darba tirgū.

               (2)

               EGF nepārsniedz maksimālo summu EUR 150 miljoni gadā (2011. gada cenās), kā noteikts Padomes Regulas (ES, Euratom) Nr. 1311/2013 (3) 12. pantā.

               (3)

               Francija 2015. gada 19. novembrī iesniedza pieteikumu EGF/2015/010 FR/MoryGlobal par EGF finansiālo ieguldījumu pēc darba ņēmēju atlaišanas uzņēmumā MoryGlobal SAS Francijā. Pieteikums tika papildināts ar papildu informāciju saskaņā ar Regulas (ES) Nr. 1309/2013 8. panta 3. punktu. Minētais pieteikums atbilst Regulas (ES) Nr. 1309/2013 13. panta prasībām par EGF finansiālā ieguldījuma noteikšanu.

               (4)

               Tādēļ EGF būtu jāizmanto, lai sniegtu finansiālu ieguldījumu EUR 5 146 800 apmērā saistībā ar Francijas iesniegto pieteikumu.

               (5)

               Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

         IR PIEŅĒMUŠI ŠO LĒMUMU.
   1. pants
   Eiropas Savienības 2016. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 5 146 800 saistību un maksājumu apropriācijās.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no 2016. gada 8. jūnija.

      Strasbūrā, 2016. gada 8. jūnijā

            Eiropas Parlamenta vārdā –

            priekšsēdētājs

         M. SCHULZ

            Padomes vārdā –

            priekšsēdētājs

         A.G. KOENDERS

      (1)  OV L 347, 20.12.2013., 855. lpp.

      (2)  OV C 373, 20.12.2013., 1. lpp.

      (3)  Padomes 2013. gada 2. decembra Regula (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).